**Tu‘utu‘uni Fakae‘ulungaanga ma‘á e Kau Mēmipa ‘o e Poate ki he Ako ‘a e Pule‘angá**

Fakahoko atu ‘i he malumalu ‘o e konga 166 ‘o e Lao ki he Akó mo e Ako Ngāué (Education and Training Act 2020).

**‘Oku ou faitotonu mo loto tau‘atāina**

* ‘Oku ou ngāue fakatatau ki he ngaahi tu‘unga fakapalofesinale mo angatonu fakafo‘ituituí.

**‘Oku taau mo tokangaekina ‘a e ‘ulungaanga fakafonuá ‘i he ‘eku fakafeangaí**

* ‘Oku ‘ikai ke u ngāue pe taukapo ‘i ha founga ‘e kaunga lelei pe filifili mānako, ki ha ni‘ihi fakafo‘ituitui pau, ngaahi kulupu, ngaahi sino mo e ngaahi me‘a ‘oku fakamānakó.

**‘Oku ou poupou‘i ma‘u pē ha ‘ātakai fakaako ‘oku malu mo hao**

* ‘Oku ou lea hake ‘i he taimi ‘oku ou sio ai ki ha tō‘onga ta‘etaau ‘i he ‘apiakó. ‘Oku ou tokanga fakamātoato ki he ngaahi hoha‘a kotoa pē ‘oku ‘ohaké. ‘Oku ou poupou‘i ha ‘ulungaanga tau‘atāina, ‘a ia ‘oku ongo‘i malu ai ‘a e kau ngāué, komiunitií mo e fānau akó kotoa ke nau lea hake.

**‘Oku ou poupou‘i ‘a hoku kaungā mēmipa ‘i he poaté mo e tu‘utu‘uni ‘a hoku ‘apiakó**

* ‘Oku ou muimui ki he ngaahi tu‘utu‘uni mo e founga ngāue ‘a e poaté. ‘Oku ou ngāue mo hoku kaungā mēmipa ‘i he poaté ‘i ha founga ‘oku faka‘apa‘apa. Kapau ko ha mēmipa poate au ‘o ha ‘apiako ‘a ia ‘oku nau ako‘i ‘a e silapa ako ‘a Nu‘u Silá mo ‘enau silapa pē ‘a kinautolú (designated character school) pe ‘Apiako taautaha kuo hoko ko ha konga ‘o e ‘Ako ‘a e Pule‘angá, ‘oku ou ngāue ‘o fakatatau mo e tu‘utu‘uni ‘a e ‘apiakó. ‘Oku ou ngāue fakatatau mo e Te Aho Matua kapau ko e akó ko ha Kura Kaupapa Māori.

**‘Oku ou faka‘apa‘apa‘i ‘a e tefito‘i mo‘oni ‘o e faitu‘utu‘uni fakatahá (collective decision-making)**

* ‘Oku ou fakatokanga‘i ko ha mēmipa pē kuo fakangofua ‘e he poaté ‘e lava ke lea ‘o fakafofonga‘i ‘a e poaté. ‘Oku ‘ikai ke u ngāue ‘o mavahe meí he ngaahi tu‘utu‘uni ‘a e poaté.

**‘Oku ou faka‘apa‘apa‘i ‘a e kau ngāue kotoa pē ‘i he ‘apiakó**

* ‘Oku ou fakahounga‘i mo faka‘apa‘apa‘i ‘a e puleakó, kau ngāue ‘oku fakangāue‘i ‘e he poaté, mo e kau ngāue ‘ofá.

**‘Oku ou fatongia ‘aki ‘a hono fakalakalaka‘i ma‘u pē ‘a hoku fatongiá**

* ‘Oku ou faka‘ata‘atā au ke u fakahoko ha ako taau ki he fakalakalaka fakapalofesinalé, kau ai ‘a e tokanga ki he Te Tiriti o Waitangi.

**‘Oku ou fakafeangai ki homau komiunitī ‘i ha ngaahi founga tokanga mo taau**

* ‘Oku ou ngāue mo hoku kaungā mēmipa poaté ke mau fekau‘aki mo‘oni mo e kakai kotoa pē ‘i he komiunitī homau ‘apiakó, kau ai ‘a e ngaahi komiunitī Maulí, iwi mo e hapū, ‘i ha founga taau, ta‘efilifili mānako, taimi totonu, mo tokanga ke tokonia ‘a e ngaahi faitu‘utu‘uni ‘oku mau fakahokó.

**‘Oku ou lea hake ma‘á e fānau akó kotoa**

* ‘Oku ou fakamu‘omu‘a ‘a e tu‘unga lelei ‘o e mo‘uí, fakalakalaká mo e lavame‘a ‘a e fānau akó, ‘o ‘ikai ke uesia ‘e he‘eku ngaahi tui pe ngaahi manako fakafo‘ituituí.

**‘Oku ou ha‘u mateuteu**

* ‘Oku ou ha‘u mateuteu ki he ngaahi fakataha ‘a e poaté ke u kau kakato ‘i he faitu‘utu‘uní.

**‘Oku ou faka‘aonga‘i fakapotopoto ‘a hoku lakangá**

* ‘Oku ou tauhi ma‘u pē ‘a e tu‘unga fakapulipuli mo malú ‘i he taimi ‘oku ou ma‘u ai ha fakamatala ‘oku ‘ikai ma‘u ‘e he kakaí ‘i hono fakahoko ‘a hoku ngaahi fatongiá pea faka‘aonga‘i pē ia ki he ‘uhinga na‘e fakataumu‘a ki aí. ‘Oku ou fakafofonga‘i ‘a e ‘apiakó ‘i ha founga lelei ki he kakaí pea ‘ikai ke u fakahā ha fakamatala ‘e ala fakatupu maumau ki he ‘apiakó. ‘Oku ‘ikai ke u tulifua ki he ngaahi me‘a ‘oku ou tokanga ki aí ke kalusefai ai ‘a e ngaahi me‘a ‘oku tokanga ki ai ‘a e ‘apiakó pe komiunitií.

**‘Oku ‘ikai ke u kumi ki ha ngaahi me‘a‘ofa pe monū‘ia fakafo‘ituitui**

* ‘Oku ou muimui ki he‘emau ngaahi tu‘utu‘uni mo e founga ngāue ‘a e poaté fekau‘aki mo ha foaki ‘o ha ngaahi me‘a‘ofa pe tokangaekina makehe. ‘Oku ‘ikai ‘aupito ke u kumi ki ha ngaahi me‘a‘ofa, tokangaekina makehe pe monū‘ia fakafo‘ituitui ma‘á ku, kau mēmipa ‘a hoku fāmilí pe ngaahi kaungā ngāue vā ofi kehé.

**‘Oku ‘ikai ke u kau ki ha fa‘ahi fakapolitikale ‘i hoku fatongia ko ha mēmipa ‘o e poaté**

* ‘O tatau ai pē pe ko e hā ‘a ‘eku ngaahi kaveinga fakapolitikalé, ‘oku ou fakahoko ha tō‘onga ‘oku ne fakaivia au ke u ngāue lelei ai ‘i he pule‘anga lolotongá mo kinautolu ‘i he kaha‘ú foki. ‘Oku ‘ikai ke u kaunga pe taukave‘i ha fa‘ahinga paati fakapolitikale pe kanititeiti ‘i hoku fatongia ko ha mēmipa ‘o e poate ‘a e ‘apiakó.

**‘Oku ou fakakakato ‘a e ngaahi fiema‘u fakalaó mo e fakangāué**

* ‘Oku ou ngāue ‘o fakatatau mo e ngaahi fiema‘u fakalao mo fakangāue kotoa pē ‘oku fekau‘aki mo e fatongia ki he poate ‘a e akó (kau ai ‘eku fakangāue’i ha ni’ihi) pea te u kumi ki ha fakahinohino mo ha tokoni kapau ‘e fiema‘u ia ki he feitu‘u ‘oku fiema‘u ki aí.

**‘Oku ou fakatokanga‘i mo mapule‘i ha fepakipaki ‘i he ngaahi me‘a ke tokangaekiná (conflict of interest)**

* ‘Oku ou fakatokanga‘i, fakahaa‘i, mapule‘i mo vakai‘i ma‘u pē ‘a e ngaahi me‘a kotoa ‘oku fai ki ai ‘a e tokangá. ‘Oku ou ‘ilo ki ai, pea muimui, ki he ngaahi fiema‘u kotoa pē fekau‘aki mo ha fepakipaki ‘i he ngaahi me‘a ‘oku tokangaekiná, kau ai ‘a kinautolu ‘i he poaté, ‘apiakó, mo e ngaahi fiema‘u kotoa ‘a e laó.